Смахан Зарина Сальваровна,

Д.Нұрпейісова атындағы 116 жалпы орта білім беретін мектебінің

8«Г» сынып оқушысы

Жетекшісі: МИРАМАНОВА Калима Аштановна

Шымкент қаласы

**МАҒЖАН ЖҰМАБАЕВТЫҢ «ТҮРКІСТАН» ӨЛЕҢІНДЕГІ ҚАЗАҚ РУХЫНЫҢ БИІКТІГІН БЕЙНЕЛЕУІ**

**Аннотация**

Смахан Зарина Сальваровнаның ғылыми зерттеу жобасының тақырыбы «Мағжан Жұмабаевтың «Түркістан» өлеңіндегі қазақ рухының биіктігін бейнелеуі» деп аталады. Жұмыстың негізгі бағыты Мағжан Бекенұлы Жұмабайдың өткен өмір жолы мен шығармашылық белестерін толықтай ашу. Шығармаларындағы ұлттық тәрбиенің қайнар көздерін ашу, шығармадағы қазақы құндылықтарды дәріптеу. Аталған зерттеу жұмысында Мағжан Жұмабаевтың өмір сүрген кезеңдері мен шығармашылық жұмыстарына тоқталып шықты.

Ақынның шығармаларының көркемдігі мен тілінің ерекшелігі атап көрсетілген. «Түркістан» өлеңінің мазмұны мен жазылу мақсатына жеке-жеке шумағына тоқталып мәні мен мағынасын толық ашуға тырысты. Жоба көркем, түсінікті тілмен нақты дәлелдерді көрсету арқылы жазылған. Зерттелушінің ізденімпаздығы мен тапқырлығы , сөз саптауының жүйелі қолдана алуы байқалып тұрды. Жұмыс өзінің мақсатына жете алған. Мағжан Жұмабаевтың шығармашылық қабілеті зерттелген. Зерттеу жұмысы кіріспеден, негізгі бөлімнен, қорытынды мен пайдаланылған әдебиеттер тізімінен тұрады.

Кіріспе бөлімде тақырып туралы шолу жасалды: тақырыптың өзектілігі, мақсаты мен міндеттері, зерттеудің ғылыми болжамы, зерттеу барысында қолданылған әдістері туралы толық ақпарат берілді.

Негізгі бөлімі үш тараудан тұрады. Бірінші тарауда Мағжан Жұмабаевтың өткен өмір жолы мен шығармашылық белестері туралы сөз болады. Екінші тарауда Мағжан Жұмабаевтың шығармалары арқылы қазақ халқының рухының мықтылығын дәлелдеуі туралы зерттеу жасалынды. Соңғы үшінші тарауда автор шығармасында ұлттық құндылықтарға байланысты Түркістан» өлеңіндегі жорамал мен пайымдаудың бүгінгі күнде орындалуы жайлы айтылды.

Қорытынды бөлімде ғылыми жұмыстың нәтижелеріне шолу жасалды: орындалған мақсаттар мен міндеттер, қол жеткізген нәтижелер мен зерттеудің ғылыми жаңалығы баяндалды.

**Кіріспе**

**Тақырыптың өзектілігі.**  Мағжан Жұмабаев Алаш қозғалысының қайраткері, қазақ әдебиетінің жарық жұлдызы атанған ақын, ұстаздықтың ұлылығы мен құдіретін көрсете білген педагог ретінде танылған . Мағжан Жұмабаев қазақ поэзиясында Абайдан кейінгі ақындардың ішіндегі алыптарының бірі де бірегейі . Абайдан кейінгі қазақ әдебиетіне жаңа мән, жаңа түр енгізе білген, соңынан шәкірттерді ерте білген, ақындыққа жол бастаған қазақ ақыны. Ақындық өнері мен бірге азаматтық өмірін де тек қана өзінің туған халқының азаттық туының астына өрбіте отырып, еркіндік пен теңдікке жете білуге арнайды. Мағжан талғамай талпына білді, оқу, үйрену арқылы өзі жеткен білім деңгейіне , кеңінен ой-өрісі, сезім, сыр қалыптастырған көзқарас жиегін оқырмандарына жеткізе білді. Өзі өскен ортасынан алға оза шабуы да білімдарлығы мен ізденімпаздығына байланысты.

Тіл өнері мен сөз өнері арқылы ұрпағына рухани мұра қалдырған Мағжан Жұмабаевтың шығармашылық мұраларын зерттеу, оны санасына зерделеу дәл қазіргі қазақ әдебиетіне, әдебиетті тану ғылымының өзекті мәселелерінің бірі . Мағжан Жұмабаев - поэзия әлемінің жарық жұлдызы ғана емес, қазақ поэзиясындағы қайталанбас құбылыс. Өйткені оның қуатты, рухты , бойға жігер берер жүрекке от беретін жалынды үні, ізденістері мен жаңашылдығы қазақ әдебиетін шыңға жетеледі.

**Мақсаты:** Мағжан Жұмабаевтың өмірі мен шығармашылығын зерттей отырып, «Түркістан» өлеңіндегі рух пен ұлттық құндылық жайлы шертілген сырды айқындау . жалпы ұлттық құндылық пен рухтың биіктігін, оларды ұрпақ санасына сіңіру жолдары жайлы ұғыну.

**Жұмысты зерттеу барысында қойылған міндеттер:**

-Қазақ әдебиетінің жарық жұлдызы атанған ақынның өмірі мен шығармашылығымен танысу:

-Ақынның «Түркістан» өлеңін жазуындағы басты мақсаты мен өлеңнің өміршеңдігі жайлы айқындау:

-Ақын шығармашылығы арқылы қазақ халқының келешекке қосқан үлесі мен санасымен сезіне білгендігін дәлелдеу.

**Зерттеу әдістері:** Тарихи талдау, баяндау, анализ, синтез, контент-анализ, тарихи-салыстырмалы.

**Зерттеудің ғылыми жаңалығы:** Зерттеліп жатқан ғылыми жұмыста Мағжан Жұмабаевтың «Түркістан» өлеңінде бұрын байқалмаған жаңалығы мен ерекшеліктерін анықтау.

**Зерттеу жұмысында шешімін тапқан негізгі мәселелер:**

Зерттеу барысында ақынның бір ғана емес бірнеше өлеңдері зерттеледі. Сол зерттелуі арқылы зерттеу нысанына айналады. Мағжан ақынның шығармасындағы рухтық сарын мен лириканың қатар келуінің мәні Ақын шығармаларындағы өршіл мінез мен жорамалдауы Ақынның өткен өмірі мен шығармашылығының өзара байланысты болып келуі.

**Зерттеу жұмысының құрылымы.** Зерттеу жұмысы кіріспеден, негізгі бөлімнен, қорытынды мен пайдаланылған әдебиеттер тізімінен тұрады. Кіріспе бөлімде тақырып туралы шолу жасалды: тақырыптың өзектілігі, мақсаты мен міндеттері, зерттеудің ғылыми болжамы, зерттеу барысында қолданылған әдістері туралы толық ақпарат берілді. Зерттеу бөлімі үш тараудан тұрады. Негізгі бөлім үш тараудан тұрады. Алғашқы тарауында ақынның өмірі мен шығармашылығына тоқталады. Екінші бөлімінде «Түркістан» өлеңінің мазмұны мен жазылудағы ақынның тілі мен ерекше стильдері мен рухты жолдары жайында зерттелген жобалар ұсынылады. Үшінші тарау қорытынды бөлімде жұмыс қорытындыланады да , негізгі жаңалығы мен шешімі, ақынның өлеңдеріндегі негізгі айтылған ойды анықтап көрсетеді .

**Мағжан Жұмабаевтың өткен өмір жолы мен шығармашылық белестері**

Алаш қозғалысының қайраткері,ақын, қазақ әдебиетінің жарық жұлдызы атанған Мағжан (Әбілмағжан) Жұмабаев Бекенұлы 1893 жылы 25 маусымда Солтүстік Қазақстан облысы , қазіргі Мағжан Жұмабаев ауданында дүниеге келген. Оны тәрбиелеген атасы Жұмабай қажы, діни сауатты кісі болса, әкесі Бекен саудамен айналысқан дәулетті адам болған. Анасы Гүлсім үй шаруасындағы ақылды ана бола білген. Мағжан бала күнінде ауыл молдасынан білім алады. Одан кейін 1905-1910 жылдары Қызылжардағы №1мешіт жанындағы белгілі татар зиялысы атанған, мұсылман халықтарының азаттығы жолында күресе білген М. Бегишовтың қолында Шығыс халықтарының тарихынан дәріс алған. Сол жерде оқып жүріп қазақ, татар әдебиеттерін , Омар Һайям, Сағди, Хафиз, Низами, Науаи сынды шығыс ақындарының дастандарымен танысты. Сондай-ақ, сол кездерде 1909 жылы шыққан қазақтың ұлы ақыны Абайдың өлеңдерін оқып, шығармаларынан алған әсерлерін «Атақты ақын, сөзі алтын хакім Абайға » деген өлең жазып бастады. Ақын 1910-1913 жылдары Уфа қаласындағы сол кезеңдерде ең атақты білім ордасы болып тұрған «Ғалия» медресесінен білім алды. Ол білім ордасында жүріп татар жазушысы Ғ.Ибрагимовтен дәріс алып, белгілі қайраткер С.Жантөринмен тығыз байланыста болып , қарым-қатынасы жақсы деңдейде бола білді. Сол жақсы қарым-қатынаста болуының арқасында Бейімбет Майлинмен танысып,араласты . Осыдан кейін Мағжан Жұмабаевтың шығармашылықпен айналысуы шарықтай түсті. 1912 жылы Ибрагимовтың көмектесуі арқылы Қазан қаласындағы Кәрімовтар баспасында «Шолпан» атты тұңғыш өлеңдер жинағы басылып шығады.

«Садақ» журналының шығаруына қатысып, оған өзінің өлеңдерін жариялайды. 1913-1916 жылдары Омбы мұғалімдер семинариясында оқып білім алды. 1919-1923 жылдары Ақмола губерниясының «Бостандық туы» газетінде , «Шолпан», «Сана» журналдарында , «Ақжол» газетіне қызметке орналасты. Халықты ағарту жұмысына белсене араласады. Сол кезеңде қалың қауымға таныс «Батыр Баян» поэмасын жазып жарыққа шығарды. 1923-1927 жылдары Мәскеуде Жоғары әдебиет-көркемөнер институтында оқиды. Ол оқу орнында жүріп орыс әдебиетін , Батыс Еуропа әдебиетін терең зерттеп, орыс мәдениетін қайраткерлерімен жете танысып, көпшілігімен достық қарым-қатынаста болады. Мәскеуде оқып жүрген кезінде кейбір шығармалары орынсыз сынға да ұшырап жатады.

1927 жылдарда 3 жыл бойы ұстаздық қызметке ден қоя бастайды. Атап айтқанда, Бурабайда, одан кейін Қызылжарда оқытушылық қызмет атқара бастайды. Петропавлдегі мектепте орыс тілі мен әдебиеті пәндерінен сабақ береді

Ақын алғашқы өлеңінен бастап әлеуметтік тақырыпқа ден қойып, ағартушылық,ұлт-азаттық, демократияшыл бағытты ұстанды.Оның өлеңі сөзсіз белгілі бір детальға , есте қаларлық бір тарихи оқиғаға , тарихи оқиғадағы тұлғаға бағытталады. Мағжан ақынның барлық ғұмыры- оның жүрекпен жазған шығармаларында.Ақын өлеңдерінің басым көпшілігі негізінен алғанда халқының ,туған ел-жұртының тағдырына бағытталды. Ақынның еліне, халқына ,барша түркітілдес,қандас халықтарына деген сүйіспеншілігі байқалып тұрады. Тағдырға кездескен барлық қиыншылыққа қасқайып қарсы тұра білген ол өзін табиғаттағы айналамыздағы заттар мен құбылыстарға жел, су, от, көбелек, күнге теңей білген. Қарапайым ғана көріністер айрықша мол сырға ие бола біліп, дала, көк, аспан, жел, бұлт, жол барлығына жан бітіп, адамның өзімен тілдесіп тұрғандай болады.

«Жел бол!» - дедің, жел болып еспедім бе?

Желдей жынды есалаң екпінді боп,

Заулап тұрған отқа өзім түспедім бе?!

Болмаса

«От бол!» - дедің,

От болып жанбадым ба?

Күйдірмей сірә, нәрсе талғадым ба? - деген өлең жолдарынан ақынның өршіл рухы байқалып тұр. Сонымен бірге ақын өзінің ақындық жолын өзі жазған өлеңдерін сылдырап аққан суға ,жүз бұралған жыланға , айдың нұрлы сәулесіне де теңеп отырады.

«Су бол!» - дедің , сылдырап ақпадым ба?

Жыландай жүз бұралып жатпадым ба?

Ерікті –еріксіз суымнан татар жанды.

Сиқырлап сылдырменен таппадым ба?...

«Ай бол!» - дедің, Ай боып жүзбедің бе?

Анадайдан сиқырлы сәуле төгіп,

Талайлардың өзегін үзбедім бе? / «Жан сөзі»/

Мағжан ақынның лирикалық қаһарманының , яғни өзінің бүкіл тұлғасы , образы, мінезі өмір шындығымен ұштасып жатады. Халқына жарық таң атып, Ай мен Күн шапағы тиіп, келер күнде нұрлы өмір туатындығына сеніп өткен еді. Қазақ әдебиетінде Абай салған дара жолды жарқыратып, саналы да сапалы өлеңдерін кестелеген ақын риторикалық сұраулы сөйлемді өте орынды, шебер қолдана білді.

Болашақта елінің Мағжанды жоғары бағалайтындығын болжап та кеткендей еді.Бұл жайлы мына өлең жолдарынан аңғаруға болады:

«Қызыл гүл ед, солды!» - дер ме?

«Сермеп еді алтын Айға қолды !» - дер ме?

«Қажымай Айға шапқан арыстан ед,

Сабаз – ай, сол жолда мерт болды!» -дер ме? /Жан сөзі/ - деп жырлап өтті.

Ақынның жүрек сырын жеткізген негізгі құралы - оның поэзиясы болды. Ақынның жүгінері де, сырласатын досы да - жүрегі еді. Бұл әрекетін мына өлең жолдарынан аңғаруға болар еді:

«Жүрегім, мен зарлымын жаралыға » деп жырлап өткен ақын үшін «жүрек»- өмірдің символы, өмір сүрудің тұтқасы бола білді.

«Жаралы жан» өлеңінде ақын жүректі бірде ыза, бірде шарасыздық, келесіде күш-қайрат , мейірім бейнесінде шебер қолдана білген еді.

Қысылған сорлы адамның шыбын жаны

Шапшып тұр, жүрегінен ыстық қаны.

Ішті өртеп , жүректі де елжіреткен,

Күңіреніп сол сорлының сарнағаны:

Жүректі жара жеп барад,

Жасаған-ау, қалай шыдайды?!

Соқпа , сорлы жүрегім,

Шірі енді , ақ білегім!

Сонымен бірге Мағжан орыс және басқа да еуропалық ақын-жазушылар шығармаларын көп оқып, олармен жақсы танысып, байланыста болып, шығармаларын сондай әлемдік дәрежеде жаза білуге талпынды. Ақын еуропалық ақындардан немістің атақты ақыны Гетені ізденіп, тереңдетіп оқыды. Сол арқылы біршама шығармалар да жазды. «Пайғамбар» өлеңі осы ақынның шығармаларына жауап ретінде жазылған еді.

**2.Мағжан Жұмабаевтың шығармалары арқылы қазақ халқының рухының мықтылығын дәлелдеуі мен «Түркістан» өлеңіне шолу.**

Мағжан Жұмабаев - өзінің туған жерін де, өзінің тегін де мадақтаумен өткен, өмірдегі азаматтық орнын ақтай білуге ұмтылған , асыл жауһарға теңелген сұлу лирикалық жырлары арқылы оқырмандарын еліткен қазақ халқының дара перзенті бола білді. Ақын поэзиясының тілінің кестесі- лирикасындағы нәзік сезім мен терең ойлы тоғыса білген ерекше ілтипатқа бөленген ақын. Мағжанның поэзиясы - одан рухани азық алып, жан дүниеңді байытып ғана қоймай , өмір құбылыстарына деген көзқарасыңды кеңейтіп, қоршаған ортаның қыр-сырын түсіне білуге көмектесетін керемет көркем дүние.

Мағжан ақын - сыршыл да өршіл маржан жырларының құдіреті арқылы өзінің бүкіл болмысы мен поэзиясының ерекшелігін баршаға танытып мойындатып кеткен. Сан түрлі құбылмалы өмір күйінен өз әуезін таба білген ақын қашан да тек ұлтының керегін іздеп, мұңы мен зарын жоқтай білуге, қуанышты сәттерін көркейтуге,жаманын жасырып, жақсысын асырып емес, керісінше шындықты шырылдап жеткізіп жырлауға бел буған. Мағжанның алғаш жарыққа шыққан өлеңінің өзінен ақынның келер күнге деген ұлы мақсаттары айқындалып тұр. Тұтастай алар болсақ Мағжан өлеңдері қазақтың сөз өнері үшін жап-жаңа дүние еді. Ақынның өлеңдерін оқи отырып, оның түйсіну, қабылдау қабілетінің айрықша мол әрқилы екенін аңғарасың , терең эстетикалық талғамының жоғары екендігі көрініп тұр. Мағжан - сыршыл ақын. Шығармаларының тақырыбы махаббат пен сезімге арналғанымен түпкі ойында азаматтық зор үн байқалып тұрады. Ақынымыздың шығармалары бойға қуат ойға серпін береді. Мағжан поэзиясының қозғаған тақырыбы әр алуан. Өзі өмір сүре білген жаңа ғасыр барысында Мағжан бармаған , ол жырламаған тақырып қалмаған. Ақындық өнерге алғаш мойын бұра бастаған кезде,ақынның жан-дүниесі кеңейіп,іздегені алдынан шамшырақ болып жанған бір құбылысты айтпай кету мүмкін емес еді. Мағжанның жан дүниесіндегі екі ұдай күрес оның поэзиясына әсер етпей қоймады. Адами, азаматтық ой,тартыстан жарала білген қоғамға, қоршаған ортаға деген налуы мен реніштерден туындаған көркемдік түйіндер бедері лирикасындағы мұңлы толғаныс, өкініш, шерлі қайғы арқылы көрініс табады. Ұлы суреткердің шығармашылығындағы тарихтың қатпарлы сырын түсіну ,өткенді болжау , ақиқатына көз жеткізе білуі сынды терең толғаныстардан тұрады.

Мағжан ақын Абай дәстүрін жаңа өріспен, жаңа рухпен , жаңа серпінмен дамыта түсті. Ол Абайдағы ой- толғаныстарды сұлу сезіммен әрлеп, сұлуландырып айшықтай түсті. Жүректен шыққан сезімді, жүректен шыққан сөзді жүрекке жеткізе алды. Шынайы сезімге тіл бітіріп сырлы жанға дәру бере білді. Сонымен бірге ақын поэмалары арқылы эпикалық жанрдағы ой –толғауларды саяси-әлеуметтік мәні зор мәселелерді алға тарта білген сыр толғауға айналдыра алған тарихи деректі тарихи шындықты көрсете білді. Оның «Қорқыт», «Оқжетпестің қиясында», «Қойлыбайдың қобызы», «Батыр Баян», «Жүсіп хан», «Өтірік ертек», «Тоқсанның тобы» тағы да басқа поэмалары - қаһарман тағдырын ел тағдырына астастырса, ел тағдырын ер тағдырымен байланыстыра білді. Таза шындық пен таза тарихты көркем сөзбен жеткізе білді.

Осы шығармаларын зерттей келе мағжантанушы Ш.Елеукеновтің «Қазақ поэмасының басында Мағжандай ақынның тұруы бұл жанрдың бағын ашты. Кеңес тұсында мансұқталғанына қарамастан , Мағжан сеуіп кеткен дән булығып болса да әр тұстан өркен тебетін» - деген пікіріне келісемін. Мағжан Жұмабаев табиғат пен тағдыр жарасқан немесе тайталасқан белгілі бір сезімді ишара арқылы аңғартумен шектеп қоймай поэзия қуаттарын арттыра түсті. «Қараңғылық қоюланып келеді» өлеңінде ақын алдымен өмірдегі шын қараңғылықтың қоюлануын суреттейді. «Ой басты ма ? Әлде көзім талды ма, Мөлт-мөлт етіп көзіме жас келеді» - деп, лирикалық кейіпкер жанын да қою қараңғылық жайлап алғандығын айту арқылы көркемдік көзқарастың жаңа бір қырын ашады.

Қажыдым енді, күш бітті,

Көңілсіз салқын күн бұлтты,

Жел бұйығып тербелед.

Әлдекімнің өлгенін,

Оны қалай көмгенін,

Әңгіме ғып күңіренед.

Жел, күңіренбе, жасың тый,

Өлім күйі - тәтті күй.

Балқиды жаным бұл күйге .

Мені де, өлім , әлдиле...

Әлдиле, өлім , әлдиле!...

Мағжан ақынның өлеңдерінде барлық тақырыптарды қамтыған ақын. Оның шығармаларында қамтылған лирикалық кейіпкерлері елі, жері, ата-анасы ,сүйген жары , тау мен тасы , даласы, қазақ баласы болып кете береді. Ол үшін бай, кедей деген ұғым жоқтың қасы оның жүрегінде бір ғана махаббаты бар. Ол-өзінің елі, өзінің қазақ ұлты болатын. Ақынның қай өлеңін терең оқысаң да өзінің бейнесі- отансүйгіштік қасиеті.

Мағжан нені айтса да, көркемдік мақсатқа бағындыра отырып, гүлдендіріп, нұрландырып тұрып жеткізіп, қызықты етіп толғап отырды. Мағжанның «Түркістан» өлеңі - түркі жұрттарының ұраны. Мағжанның Түркістаны - «екі дүние есігі», «Ер Түріктің бесігі», «Тәңірі берген несібі». Ақынның ойы да, сөзі де оттай маздап , қорғасынмен құйғандай кесек-кесек, әрбір сөз, әрбір қатары аса құдіретті іс-әрекетке толы.

Бұл өлең «елім,жерім, ерім» деп соға білген ақын жүрегінің қайнарынан төгілген отаншылдық жырдың шынайы да шебер үлгісі саналады. Еліне ,өз туған жеріне деген патриоттық шынайы сезімі аңғарылады. Өзінің Түркістанына -Тұранына ынталандыру үшін дыбыстарының өзін қалай ойнатқан? Әрбір дыбысын керемет, өрнекті сурет жасай білген. Бұл жерді мекендеген халықтар бір кіндіктен жаралған деп танылған. Мағжанның ерлігі сол Тұран рәмізін түркі халықтарының бірлестіруге үндейтін жігерлендіруші күш ретінде пайдалана білді.

Шер батса кім іздемес туған елін

Тұлпар да көксемей ме туған жерін?

Арқаның ардагері қалың алаш,

Тұран да біле білсең, сенің жерің!

Түркі еліне мұндай ұран тастау дәл сол кезде өте керек еді , көтерілген идея тыныштықты сақтауға шақыра білді. Мағжан бұл өлеңінде Түркістанның қазіргі болашағын болжай алатындығын түсіндік.

Мағжан - қазақ поэзиясының саздылығын, әуезділігін арттырған , арғысы француз, бергі жақта орыс символистерінің өлеңдерінен дәстүр тапқан ақын. Еуропа ақындарының шығармашлығындағы мөлдір бұлақтан сусындай отырып, оны қазақ поэзиясының сұлулығымен үндестіре алған ақын екені баршаға мәлім. Қазақтың ұлы ақыны Абайға еліктеп , ұстаз жолын ұстанғанымен , өзінше жол табудан жалықпай , өте көп іздене білген ақын. Өлеңдеріндегі табиғат суреттері ,тылсым шақтар мен көңіл-күйлер де астасып отырады.

**3.«Түркістан» өлеңіндегі жорамал мен пайымдаудың бүгінгі күнде орындалуы**

Мағжандай ақынымыздың өлеңдеріндегі әрбір сөзін, әрбір сөз тіркесін , әрбір өлең жолын талдауға болады. Өйткені өлеңдерінде қаншама логикалық байланысқа шығуға болады. Атап айтқанда :

Түркістан – екі дүние есігі ғой,

Түркістан - ер түріктің бесігі ғой.

Тамаша Түркістандай жерде туған

Түріктің Тәңір берген несібі ғой.

«Түркістан – екі дүние есігі ғой» - бұл жолдағы «екі дүние» сөзі, біріншіден «дүние»сөзі полисемия, екіншіден «екі дүние» деген тіркесін қаншама мағынада түсінуге болады. Мысалы, жаңа мен ескінің арасы , ғылым мен өнердің арасы, фәни мен бақилықтың арасы кешегі өмір мен бүгінгіні ұғындыратын белгі сияқты. Дәл осылай әдебиет теориясы жолымен талдап өтер болсақ , бір ғана осы «Түркістан» өлеңінің өзінде қазақ тілінің бай мұрасымен бейнелеп береді. Өлең жолдары тұнып тұрған көркемдегіш құралдарға толы. Ақын әрбір сөзі мен сөз тіркестерінде көркемдегіш құралдарын жүйелі де, жинақы дәл өзінің мақсаты мен қолданылу деңгейіне сай пайдалана білді. Ер Түрік деп оның Түркістан қаласының нағыз батырлар мен бағландар өсер мекен бола алатындығын ақын өз болжамымен жеткізе білді. Осы өлең арқылы ақын Тұранның бейнесін, келешектегі Түркістанның осындай биік дәрежеде бола алатындығын болжалдап көрсете білгендей еді.

Поэзиялық туындыда танылатын жалпы адамзаттың және рухани құндылықтар Мағжанның «Түркістан» өлеңіндегі ұлттық рухани құндылық - киелі Түркістан қаласының тарихы, ежелгі Тұран елін мекендеген қанымыз бір, дініміз бір түркі елінің тарихы мен ел қорғаудағы ерлігі болып қалмақ. Бүгінгі күн проблемасымен үндестігі . Өлеңдегі айтылатын өзекті ой бүгінгі күнмен сабақтасып жатыр. Өйткені «Түркістан » ежелгі Тұран деп аталған, яғни екінші Мекке деп есептеген қала ол қазіргі кезеңдегі өсіп-өркендеп тұрған Түркістан қаласы еді. Осы өлең жолдарында айтылған ойлар мен атақты хандар, билер де осы елі үшін бел шешіп еңбек еткен қазақ халқының батырлары болатын. Бұлардың барлығының негізгі көксегендері де, еткен еңбектері де осы жерді, елді қалай да қорғап қалу еді. Бейбіт күн мен берекелі елдің ынтымақта , көркейген ел, жер атануға аянбай еңбек еткендер. Ал ақынның тілдік шеберлігіне тоқталатын болсақ , теңеу : түбірге –дай, -дей жұрнағы жалғану арқылы жасалып отырды.

Эпитет: Ер түрік, кең ақыл, отты қол. Метафора:от болып туған, отқа ұқсап, Арқаның ардагері -қалың алаш. Алаштың арыстаны деген көркемдегіш тілдік құралдарды өз кезегінде өз орнында қолданыла білді.

«Түркістан»өлеңіндегі Тұран, Түркістан, түрікшілдік мәселесі аса күрделі және қызықты тақырып. Оның бірнеше себептері бар. Басты себеп еліміздің тарихындағы көне Тұран, Мағжан ақынның дәуіріндегі түрікшілдік рухтың бәрі кеңес кезеңіндегі жадыда өшіріліп, айтуға болмайтын тақырыпқа айналған еді.

Ғалымдар бұл тақырыпты Мағжан поэзиясында тым ерте, яғни Ғалия медресесінде оқып жүрген кезінде-ақ басталған деп жорамалдайды 1912 жылы жарық көрген «Шолпан» жинағында енгізілген «Орал тауы « өлеңі осы пікірді дәлелдеп көрсетеді. Осыдан соң бұл тақырыпт сан жағынан да,сапа жағынан да дами түскен. Олар- «Алыстағы бауырыма», «Жер жүзіне», «Қазақ тілі», «Тез барам» «Түркістан»,«Тұранның бір бауында» өлеңдері болып жалғаса береді. Өз ұлтын және бүкіл түркі әлемін жанындай жақсы көріп жырға қосатын ақынның жырлау ерекшілігі бар

Бұл жайлы мағжантанушы Ш.Елеукенов: «Мағжан поэзиясында түрік өлеңдерінің өрістеуінің әлденеше себептері бар. Ең бастысы - отаршылдыққа қарсылық, дүние жүзіндегі ұлт азаттығы қозғалысының күрескерлерімен бірлесу, тізе қосу» -деді. Қазақ сол ынтымақ бірлікті ту етіп ұстаса,ежелгі туыстығын бекіте түссе деген ақын тілегі «Түркістан » өлеңінде көрініп тұрды.

Тұранда түрік ойнаған ұқсап отқа,

Түріктен басқа от боп жан туып па?

Көп түрік енші алып тарасқанда ,

Қазақта қара шаңырақ қалған жоқ па

Мағжанның көріпкелдігі мен болжамдылығы келер күнде біздей ұрпағының боларын, Түркістан қаласының өркендеуін де білген іспетті. Бұл да болса қазақтың қанында бар көрегенділігі басым болып тұрады. Біз дәл қазіргі кезеңде түркі сөзін де,Мағжанның осы тақырыпта жазған шығармасын да мақтанышпен айта аламыз. Сол кезеңде түркі сөзін айтудың өзі қауіпті кезең еді. Сонда да ақын ешкімнен именбестен, ешкімнен бұғып қалмастан өзінің түркі әулетінен екендігі мен Тұран мен Түркістандай қаласы бар болғанын именбей өлең жолдарына қосты. Бұл сол қиын-қыстау кезіндегі алғаш көтерілген халықаралық тақырып , сол тақырыпқа жүк болып, биік идея ретінде насихатталған Тұран, Түркістан, түрік тақырыбына сол отызыншы жылдары тыйым салынған еді. Түркі әлемі, соның ішінде Түркістан тарихын өте жақсы білетін ақынның араға қаншама жылдар салып өлеңінің жарыққа күн болып шығуы да жақсылықтың белгісі болса керек.

«Түркістан» өлеңі 27 шумақтан тұрады. Әр шумағанда түркіге байланысты тарих пен түрлі сырға толы. Әр шумағына түсінік:

1-шумақ. «Түркістан – екі дүние есігі ғой,

Түркістан - ер түріктің бесігі ғой» деп асқақ рухпен жырлады

Түркістан ежелгі түріктер мекен еткен , түрік елінің жері деген мағынаны білдіреді. Сол кезеңде бұл аймақты түркілер мекен етіп қоныстанған. Сондықтан да түркілер үшін Түркістанның орны бөлек болып келген. Бұл жер түркілердің рухани орталығы саналған. Қожа Ахмет Иассауидің , қазақ сұлтандары мен батырларының сүйегі сол жерде жатыр. Осындай қасиеттерінің арқасында Түркістан -ер түріктің бесігі болып отыр.

2-шумақта Тұранның ер түріктің мекені болғаны жайлы айтылып тұр.

3,4,5,6 шумақтарда осы Тұран елінің ғажап табиғаттарымен мақтанады.

6-7 шумақтарда Түркістан мен Тұранмен бірге өзен-көлдері аталады. Оқыс,Яхсарт,Жейхун- Сейхун, Амудария-Сырдария атаулары да қосылды.

8-шумағы Тұранның тауларына тоқталып өтеді. Тянь-Шаньдай, Хантәңірі, Тарбағатай, Памир, Алтай, Қазығұрт таулары туралы баяндалған. Памир-Алтай -жер кіндігі,жоталы жердің кіндігі екенін көрсетеді

9-шумақта аңызға тоқталып :

Қазығұрт қасиетті тау болмаса

Топанда Нұқ кемесі тоқтар қалай? - деген жолдарынан ауыз әдебиетімен байланыстырып тұр. Қазығұрттың жайын жырлап,Тұран өлкесінде бейне бір географиялық картасының суретін жырмен өрнектейді

10-шумақ

Тұрған жері – ғажайып, сиқыр,

Тұранның жері де жад, елі де жад.

Құйындай бастан кешкен күні де жад

Бұл жерде ғажайыпқа толы сырды айтып тұр.

11-шумақта Тұранға қаншама бай-батырлардың неліктен құмар болғандығын айтып өтеді.

12-13 шумақта өзінің осындай кереметтей жердің ұрпағы екендігімен мақтанады. Көкірегін мақтаныш сезімі билейді. Тұранның ерлеріне басқа ерлер жете алмайтындығы жайлы толғайды.

14-15-шумақтарда Ел тарихы келешек ұрпақ үшін ,тарих үшін қажет деп шолу жасаған

16-шумақта Ақсақ Темірдің атақты қолбасшы болып осы поэманың бір бөлшегі бола алатындығы жайлы.

17-18-19- шумақтарда астрономия ғылымдарының негізін салушы Ұлықбек, Ибн-Сина, Фараби жайлы, Философ, математик, астрономия, медицина саласының тұлғасы - Абу Ибн-Сина жайлы, ұлы ғұлама ғалым Фараби жайлы айтылды.

20-шумағында Тұранның қара шаңырақ екендігі айтылды.

21,22,23.24- шумақтарында Қазақ хандары мен хандар ұстаған жолды көрсетті.Тарих қойнауына терең үңіледі. Шыңғыс хан,Ақсақ Темір,Ұлықбек, Ибн-Сина Әбуғали,әл-Фараби, Қасым хан,Есім хан,Тәуқе хан,Абылай, Кенесары секілді даналарын сүйсіне еске алып ,келешек ұрпаққа үлгі етеді.

25-шумақта Арқаның ардагері-қалың алаш ,Тұран да біле білсең ,сенің жерің!- деп сипаттап берді.

26-шумақта Кене мен Абылайдың жолын қумай, Жапанда жайылудың мәні қалай?!-риторикалық сұрақ,ой тастайды,ойландырады,тарихқа терең үңілуге шақырады.

27-шумақта Бабаң бейіті- кие, құт –деп поэманы қорытындылайды. Атақонысың екеніңе күмәнің болса,іздеп барсаң баба бейітін табасың дейді. Болашақ ұрпақтың сол бейітті іздеп бару керектігі айтылды.

Ақынның «Түркістан»өлеңін оқи отырып, келер күнді осы бір шығармамен болжап бергенін аңғаруға болар еді. Халқының болашағына сенген, келешектен зор үміт күткен. Кейінгі ұрпақ шуақты күн шапағатына бөленетіне сенім білдірген. Мағжан –ұлтжанды ақын, өз халқының адал перзенті. Ол бүкіл ақындық талантын ұлтына, Алашына бағыштаған, Алаш жұртын бөлмей жүрек жылуын білдіре жырлайды. Сұлулық әлеміне ендіре, сүйіспеншілік сезімге бөлейді. Ақынның болашаққа,халықтың бірлігіне, ынтымағына сенім артқан ақын сөзі туған халқының тағдырымен, елінің, жерінің,табиғатының сырымен, тарихымен өзектесіп жатқанын сезінеміз.

**Қорытынды**

Х1Х ғасырдың аяғы мен ХХ ғасырдың басында өмір сүрген қазақ әдебиетінің бір шынары бола білген Мағжан Жұмабаетың бір шығармасының өзі бір елдің , бір алаштың басынан өткен сан тарау өмірі мен сан салалы тарихын баяндап берді. Ақынның кез келген шығармасын алып қарасаң да бір ел, бір тарихтың жолдарын тауға болады. Мағжанның барлық өмірі - поэзиясында . Ақын ел ішіндегі қоғамдық, әлеуметтік өмірге белсене араласа білді. Соларға ақындық үн қосып, өз шығармаларында айтылып, мақалалары баспасөз беттерінде басылып тұрды. Елдің жағдайына араласып ғана қоймай , елін, жерін мақтанып өз шығармасына қоса білді. «Түркістан» атты өлеңі жері мен еліне деген мақтанышпен соққан жүрегінен туған туынды еді.Ақын жүрегінен қайнар бұлағынан төгілген отаншылдық жырдың шынайы да шебер үлгісі бола білді.

Көне мәдениет бесігі, көне сәулет өнерінің керемет көрінісі. Қаншама ұлылар мекен еткен орда. Қазақ халқының кешегі өткен тарихы мен тағдыры , мәдениеті осы Тұранмен байланысты болса керек. Тұранның елдің тұтқасы, бесігі ғана емес келешекке әлемге танытар ұлы мекені боларын осы өлеңінен айқын байқаймыз. Ол жорамалы да орындалды. Атап айтып кетейін, ақынның кейінгі ұрпаққа үлгі еткен Түркістанның 1500 жылдық мерейтойы ЮНЕСКО көлемінде тойланды. Той 2000 жылы 19 қазанда болып өтті. Осыдан кейін Түркістан жерінің тарихи тамыры тереңде жатқандығын ұққандаймыз. 2018 жылдан бастап Түркістан қаласы бұрынғы Оңтүстік Қазақстан облысы, қазіргі Түркістан облысының орталығы болды. Түркістанның бүкіл қазақ халқының байтақ астанасы болғандығын дәлелдеу үшін атақты хандар мен би-болыстардың зираттарының сол жерде жатқандығы да жетер еді. Дәл қазіргі кезеңде бұл қала мәдениет орталығы, рухани қала, туристік қала да болып еңсесі биік орталыққа айналды. Мағжан ақын жырында жырлағандай Ер Түріктің бесігі мен екі дүние есігі бола бастады. Ақыннның бұл шығармасының қай кезеңде болса да өз құндылығын жоғалта қойған жоқ. Қай заман қай дәуір болса да өз құны мен өміршеңдігін дәлелдеуден жалыққан емес.

Иә, Мағжан - ең алдымен сыршыл ақын. Ол өз шығармалары арқылы жүректің қобызын шерте білді. Ол қандай шығарма жазса да сырлы, көркем, сәнді етіп жаза білді. Кез келген шығармасын оқыған оқырмандарының жүрегінен орын ала білді. Бүгінгі талданған, зерттелген «Түркістан» жырындағы әрбір сөзі, әрбір қатары, әрбір шумағы оқыған оқырманын рухының биіктігін сезіне білуге, қазақ халқының өршіл рухты халық екендігін тани аларына кәміл сенемін! Мағжан ақын келер ұрпақтың , жастардың болашағына да сене білді. Сол сенімі ақталып Түркістан қаласының дамуы мен Тұранның туын биікке шығара алатындай дәрежеге жеткізді. Ақынның болашаққа деген болжамы да, сенімі де орындалды.

Бұл жұмысты қорыта келе, қандай нақты ойлар тұжырымдалды? Мағжанның шығармаларының өміршеңдігі , ақынның жорамалдай алуы, Түркістан өлеңіндегі қайсар рух пен туған жерге деген сүйіспеншілікке тәрбиелей ала алатындығы, болашақтың тұтқасын ұстай алатын жастар бар кезде еліміз еңселі, келешегіміздің кемелді боларына сене аламыз. Түркістан қаласы - Мағжан армандағандай, өзі нақтылап көрсеткенде Ер Түріктің бесігі болып мәңгілікке тұра береді.